Solidariteit en Comair bereik wéér dooiepuntArgieffoto Foto: cyberairlines.net Die geskilvergadering tussen Solidariteit en Comair het Maandag by die Kommissie vir Versoening, Bemiddeling en Arbitrasie (KVBA) op ŉ dooiepunt uitgeloop. Die partye het op versoek van die KVBA vir ŉ laaste keer vergader in die hoop dat ŉ loonooreenkoms bereik kan word om sodoende ŉ staking te vermy. Dit volg nadat Solidariteit in Januarie vanjaar ŉ stakingsertifikaat bekom het. Volgens Johan Botha, hoof van die professionele bedryf by Solidariteit, bly Solidariteit hoopvol dat ŉ loonooreenkoms wel bereik kan word. “Indien ŉ loonooreenkoms egter nie binnekort bereik word nie, kan Solidariteit kennis gee van ŉ staking,” het Botha gesê. Solidariteit is deel van ŉ samewerkingsooreenkoms met UASA waarvolgens daar kollektief namens lede onderhandel word. Solidariteit, wat die meerderheidsvakbond is, verteenwoordig 210 lede onder die maatskappy se 389 kajuitbemanningslede. Die lugrederye Kulula en British Airways is by Comair geaffilieer.